Sad navijamo za München ili Dublin! Za novo ljetno ludilo

Na kraju su "vatreni" odjenuli majice s natpisom #family 2020. i zaplesali na kišnoj Rujevici uz "Lijepa li si". Hrvatska je izborila 11. veliko natjecanje. Od 13 mogućih. Ždrijeb je 30. studenoga

<p>Podignite čaše, nazdravite, kucnite se i planirajte godišnji odmor u lipnju sljedeće godine. Hrvatska je, kako je to lijepo napisati, osigurala odlazak na Euro!</p><p>Prokletstvo okruglih godina (propustili smo velika natjecanja 2000. i 2010.), prokletstvo neuspjeha nakon najvećeg uspjeha (neodlazak na Euro nakon bronce u Francuskoj), prokletstvo neznanog junaka (zabio nam je čovjek iz Žiline vrijedan 650.000 eura)... ma kakvi, ništa od toga kad je tu <strong>Zlatko Dalić</strong>! Hrvatska maršira dalje, "vatreni" idu na Euro 2020.</p><p>Ma držao nas je taj vrckavi Dalić sve u neizvjesnosti, strahu sve dok je držao Antu Rebića u igri. Dečku stvarno fali utakmica, a kad je u igru ušao <strong>Josip Brekalo</strong> - rapsodija!</p><p><strong>Niksi Vlašić</strong> skinuo je kamen sa srca golčinom za 1-1 (sva tri gola za reprezentaciju zabio je preciznim udarcima iz daljine), onda je Brekalo povukao kontru i izborio korner iz kojeg smo poveli, pa je izborio crveni kartona Maka.</p><p>Grizao se negdje <strong>Nikola Jurčević</strong> u Bakuu, već je pripremao Whatsapp poruku Zlatku Daliću "Sorry, stvarno nisam htio" dok je gledao kako Hrvatska na Rujevici gubi od Slovačke. U utakmici koja bi bila revijalna da "kockasti" nisu kiksali u Bakuu, što je Jurinim Azerima bio jedini bod. Ma neka, Nikola, nema ljutnje. Ovako je slađe.</p><p>A kiša? I ona je bila saveznik, jer počela je padati u poluvremenu, taman kad su "vatreni" proigrali.</p><p>- Na Rujevici je blizu teren, atmosfera je odlična, a travnjak najbolji u Hrvatskoj - odgovorio je <strong>Boško Balaban</strong> na priče o terenu.</p><p>Doista, koliko bi ljudi došlo u Maksimir po nevremenu i kakav bi poljudski travnjak bio? Ne, Rujevica nije bila promašaj.</p><p>Na kraju su "vatreni" odjenuli majice s natpisom #family 2020. i nabrojanim svim godinama kad je Hrvatska igrala na velikim natjecanjima. Pa zaplesali na kišnoj Rujevici uz "Lijepa li si", "Morsku vilu", "Večeras je naša fešta"...</p><p>Hrvatska je, eto, na svoj način, uz neizvjesnost gotovo do kraja, izborila 11. veliko natjecanje. Od 13 mogućih. Hrvatska je i dalje jedina reprezentacija koja nikad nije izgubila domaću kvalifikacijsku utakmicu za europsko prvenstvo (37 susreta uključujući playoff, 27 pobjeda, 10 remija), u skupini je bila međusobno bolja od svih suparnika i sad čekamo 30. studenoga i ždrijeb.</p><p>Hrvatska će biti u drugoj jakosnoj skupini. I navijati za - München. Ili Dublin. Ili Budimpeštu, gdje bi "vatreni" imali najveću podršku. Za još jedno ljeto kockastog ludila.</p><p>Nikad na Euru nismo prošli prvu nokaut stepenicu. Ali ovo je luda generacija, ovo su dečki koji su viceprvaci svijeta, koji ruše prokletstva. I zato, kapa dolje. Za sve što ste napravili. Vidimo se na Euru.</p>